runetrust/blame-folketinget-dk huggingface dataset:
Christian Friis Bach (RV), 2023-10-12:
Tak for det.
Radikale Venstre skal meddele, at vi også støtter lovforslaget.
Vi ser på linje med de foregående ordførere gerne, at man skaber yderligere effektiviseringer, besparelser og brug af private aktører til at løse opgaverne, sådan at man kan nedsætte kontrolgebyrerne til gavn for erhvervet.
Tak for det.
Søren Egge Rasmussen (EL), 2023-10-12:
Jeg tog min landbrugsuddannelse i det nordlige Jylland sammen med en del unge mennesker, og nogle af dem havde absolut potentiale til at læse videre.
Jeg kan godt forstå, at der for nogle af dem kunne være meget langt til så at vælge at tage til Frederiksberg for at læse til dyrlæge.
Jeg tror virkelig, at det, vi lander på her, med, at man også kan få en dyrlægeuddannelse i Jylland, kan have stor betydning for, at vi får uddannet flere dygtige dyrlæger.
Så det her med, at man lige kommer helt i mål med den her aftale, synes jeg er rigtig vigtigt.
Nu har vi så udsigt til, at unge mennesker i den vestlige del af Danmark kan tage en uddannelse, som er lidt tættere på der, hvor de er vokset op.
Så jeg tror faktisk, at det her om nogle år vil få en væsentlig betydning for at få uddannet flere dyrlæger – nogle af dem, som måske i deres ungdom har prøvet at passe dyr og ikke bare boet i et hjem, hvor der var en kat eller en hund.
Så jeg synes, det er en rigtig god aftale, der er blevet lavet, og Enhedslisten støtter lovforslaget.
Kristian Bøgsted (DD), 2023-10-12:
Tak for ordet, formand.
Danmarksdemokraterne støtter op om lovforslaget.
Sofie Lippert (SF), 2023-10-12:
Jeg har fået æren af at være suppleant for Signe Munk, der ellers er klimaordfører for SF, så jeg vil læse hendes tale op.
Da energipriserne var på det højeste, var SF sammen med en række partier her i Folketinget med til at etablere en hjælpeordning til borgere, som havde svært ved at betale de høje energiregninger.
Derfor indførte vi muligheden for at indefryse betalinger af høje energiregninger.
Tiltaget var i vores øjne både velment og godt.
Oprindelig ønskede SF en model, hvor opkrævningen var centraliseret i netop Erhvervsstyrelsen.
Dette var med den begrundelse, at vi allerede dengang var bekymret for, at ordningen kunne blive en tung, administrativ affære for de forskellige el- og varmeforsyningsselskaber.
Man skal jo huske, at der netop på dette område er en meget stor spredning i størrelse og antal af ansatte.
Derfor var vi selvfølgelig med på at rette ordningen til og lukke den ned med aftalen fra foråret.
Dette lovforslag følger af denne aftale og indebærer, at staten ved indefrysningsperiodens udløb afkøber samtlige indefrosne krav, der er omfattet af lov om en indefrysningsordning for høje energiregninger for energivirksomhederne, og at administrationen samles i Erhvervsstyrelsen.
SF støtter lovforslaget.
Henrik Frandsen (M), 2023-10-12:
Tak for ordet, hr. formand.
Jeg skal gøre det ganske kort.
Jeg vil starte med at sige, at jeg ikke overraskende er helt enig med mine to ordførerkolleger, der har været på talerstolen.
Det centrale punkt i dette lovforslag er omlægningen af indefrysningsordningen for el, gas og fjernvarme, sådan at staten overtager de indefrosne beløb fra energivirksomhederne, når indefrysningsperioden for henholdsvis el og gas samt fjernvarme udløber her senere på året.
Formålet med denne omlægning er at sikre en mere effektiv og ensartet administration af ordningen.
I stedet for at have omkring 50 forskellige energivirksomheder, der hver især skal administrere ordningen, vil Erhvervsstyrelsen nu tage over.
Og det kan man da i hvert fald kalde noget af en forenkling, idet energivirksomhederne får reduceret de administrative byrder, og virksomheder og borgere, der har benyttet sig af indefrysningsordningen, slipper for gebyrer i afdragsperioden.
Det vil i sidste ende sikre, at alle borgere og virksomheder bliver behandlet ens, og at der samlet kan spares en hel del omkostninger og ressourcer.
Dette lovforslag giver også Erhvervsstyrelsen beføjelser til at kontrollere tilskud til energivirksomheders implementerings- og administrationsomkostninger.
Dette sker for at sikre, at offentlige midler bliver brugt korrekt og effektivt.
Jeg ser ikke det her tiltag som en indtrængen i virksomhedernes privatliv, hvis virksomheder kan have sådan et, men snarere som et redskab til at sikre gennemsigtighed og ansvarlighed.
Det er vi altid tilhængere af i Moderaterne.
Så Moderaterne kan også støtte lovforslaget.
Carsten Bach (LA), 2023-10-12:
Liberal Alliance har ikke indgået nogen aftale om at ændre på talerrækkefølgen.
Med forslaget her etableres der så en hjemmel til, at kandidater i veterinærmedicin fra Aarhus Universitet kan autoriseres som dyrlæger.
Forslaget er en del af udmøntningen af den politiske aftale, som hedder »Flere og bedre uddannelsesmuligheder i hele Danmark«.
Den aftale er Liberal Alliance så faktisk ikke en del af.
Derfor er det gode spørgsmål jo også nu, om Liberal Alliance så støtter lovforslaget.
Da det sådan helt grundlæggende giver god mening, at man også kan blive autoriseret som dyrlæge, hvis man har læst veterinærmedicin og det er foregået i Aarhus, støtter Liberal Alliance forslaget.
Tak for ordet.
Lea Wermelin (S), 2023-10-12:
Tak for det.
Det så faktisk ud, som om jeg var i helt god tid, men hvis jeg ikke havde været i så god form, havde jeg været forpustet, for jeg er lige kommet løbende ovre fra Klima-, Energi- og Forsyningsministeriet.
Men vi nåede det hele.
Det lovforslag, vi behandler her, handler om den her indefrysningsordning, som vi lavede i en tid, hvor priserne på energi var allerhøjest.
Det skabte usikkerhed for mange danskere og deres privatøkonomi, og derfor ville vi gerne være med til at sikre, at både de, men også nogle af de små og mellemstore virksomheder, som stod i en meget usikker tid, havde et sikkerhedsnet, der blev spændt ud, hvor de i virkeligheden kunne få indefrosset den del, der lå over det loft, der blev fastsat.
Så vi lavede ordningen, og man kan sige, at heldigvis gjorde vi jo andre ting samtidig med det, og derfor faldt priserne også, ret kort tid efter at ordningen blev indført.
løfter den opgave og den administration væk fra dem og over til Erhvervsstyrelsen i forhold til så at kunne administrere den ordning.
Det er også noget, som vi har lyttet os til at der er opbakning til, både fra energivirksomhederne, men i virkeligheden også bredt politisk.
Så i Socialdemokratiet er vi sådan set rigtig glade for, at vi i en meget svær tid med høj inflation og høje priser har været villige til politisk at gøre noget konkret ved det, men jo samtidig også at følge den her ordning så tæt, som vi har gjort, og nu også justerer på det.
Så vi bakker op om lovforslaget.
Jacob Jensen (V), 2023-10-12:
Tusind tak for ordførertalerne og bemærkningerne og ikke mindst den konstruktive tilgang til det, både fra partier, der er med i den oprindelige aftale, og fra partier, som ikke er det, men som alligevel støtter lovforslaget.
Det synes jeg viser at folkestyret fungerer fint.
Det overordnede formål, som det også er blevet nævnt, er at foretage de nødvendige ændringer i lov om dyrlæger.
Det er ændringer, som følger af, at der netop, som det er blevet sagt, blev etableret en veterinæruddannelse ved Aarhus Universitet, og den placeres så længere nordvestpå, nemlig ved Viborg.
Etableringen af veterinæruddannelsen ved Aarhus Universitet sker på baggrund af den politiske aftale, som havde titlen »Flere og bedre uddannelsesmuligheder i hele Danmark« af 25. juni 2021 og en tillægsaftale af 22. marts 2022.
De første veterinærstuderende vil kunne påbegynde deres studie ved Aarhus Universitet pr. 1. september næste år, altså 2024.
Der foreslås indført en tilsvarende hjemmel til, at de veterinærstuderende ved Københavns Universitet må deltage i diagnostik og behandling af dyr i dyrlægepraksis godkendt af universitetet.
Det vil altså sige, at de studerendes deltagelse i behandling af dyr som led i uddannelsen ved Københavns Universitet også må foregå i godkendt dyrlægepraksis og altså ikke kun på universitetets dyrehospital, såfremt universitetet beslutter sig for at udnytte denne mulighed.
For det tredje foreslås det, at Fødevarestyrelsen kan føre tilsyn med dyrlæger beskæftiget ved Aarhus Universitets undervisningslokaler, hvad angår behandling af andres dyr, det vil sige på samme vis, som der kan føres tilsyn med dyrlæger ved Københavns Universitets dyrehospitaler, der behandler andres dyr.
For det fjerde foreslås det så med lovforslaget, at der for Aarhus Universitet tilføjes en bemyndigelsesbestemmelse, så der for begge universiteter kan fastsættes bestemmelse om, hvilke studiekrav de veterinærstuderende skal opfylde for at kunne deltage i diagnostik og behandling dyr og udøve dyrlægegerning som led i deres uddannelse.
De foreslåede ændringer er således en konsekvens af netop etablering af veterinæruddannelsen ved Aarhus Universitet.
Jeg synes, det er meget, meget vigtigt – sådan ser regeringen det også – at vi netop får uddannelsesmuligheder af relevant karakter, og jeg synes, at hr. Søren Egge Rasmussens analyse var helt rigtig, nemlig at vi også, ikke mindst når det handler om dyr, skal kunne uddanne os inden for det område, hvor dyrene sådan set også bor, og det gør de jo ikke kun i hovedstadsområdet, det gør de ikke mindst også i det jyske.
Det er dermed det, der bliver rettet op på med det her lovforslag, og det glæder mig meget med den store og brede opbakning, der er fra Folketinget, så tak for det.
Jeg ser i øvrigt også her frem til udvalgsbehandlingen.
Per Larsen (KF), 2023-10-12:
Tak for det, formand.
I Det Konservative Folkeparti støtter vi selvfølgelig også forslaget, fordi vi bl.a. jo er et af de ni partier, som indgik aftalen om udflytning af arbejdspladser.
Vi synes selvfølgelig, at det er rigtig fint, at man nu får en veterinæruddannelse under Aarhus Universitet, sådan at man også kan uddanne sig til dyrlæge dér.
I forbindelse med mit sundhedsordførerskab havde jeg den glæde, at vi fik etableret en lægeskole i det nordjyske, hvor jeg selv bor.
Hvis ikke vi havde fået den etableret, tror jeg næsten, det havde været endnu mere forfærdeligt i forhold til lægemangel i det nordjyske.
Det er også rigtig fint, at vi nu får en dyrlægeuddannelse i det jyske.
Linea Søgaard-Lidell (V), 2023-10-12:
Tak for det.
I Venstre mener vi, at det er en god idé at opdatere indefrysningsordningen, og det tager vi med det her lovforslag hånd om.
For det handler nemlig om at sikre, at den faktisk fungerer og også kan håndteres.
Derfor står vi i dag med en ordning, som ikke længere giver mening at have udlagt til ca. 50 forskellige energivirksomheder, og derfor er vi også glade for, at vi med det her lovforslag på baggrund af en bred aftale nu kan få omlagt indefrysningsordningen og også centraliseret administrationen af den.
Så slipper energivirksomhederne for at skulle administrere ordningen med ofte få kunder hvert sted, og så sikrer det kunderne en større ensartethed.
Det er også en del af lovforslaget, at vi med indefrysningsordningen – og kun den ordning – udvider Energistyrelsens beføjelser til at indhente oplysninger, og det er jo for at sikre en mere korrekt kontrol med udbetaling af tilskudsmidlerne.
Lovforslaget er for os at se et skridt i den rigtige retning, og det er sådan set glædeligt, at vi har fået mindre brug for ordningen end ventet, og derfor bakker Venstre op om lovforslaget
Tak for ordet.
Carsten Bach (LA), 2023-10-12:
Jeg siger mange tak.
Derudover vil jeg sige, at da der her udelukkende er tale om en række bestemmelser om og takster for betaling for kontrol på miljø- og fødevareområdet, der indarbejdes i de relevante love, og da disse takster jo i forvejen er fastsat i tekstanmærkningerne til finansloven, støtter Liberal Alliance forslaget.
Men nu, når jeg så er kommet på talerstolen, giver det alligevel lige en mulighed for at flage en LA-mærkesag, som jo faktisk også i den her sammenhæng er nævnt og fremført i et af høringssvarene til det her lovforslag, nemlig at hele kontrolområdet vedrørende dyrevelfærd, fødevarekontrol m.m. med meget stor fordel faktisk kunne udliciteres til kompetente private aktører.
Igennem udbud til private aktører kunne omkostningseffektiviteten formentlig også øges, og de faktiske udgifter og dermed jo så også taksterne for de her kontroller kunne således nedbringes.
Umiddelbart vil jeg mene, at alle ville blive glade for det, og så kunne SVM-regeringen jo også på den måde prøve noget nyt til en afveksling, nemlig at gøre alle glade.
LA tager i hvert fald meget gerne imod en invitation til forhandlinger om udlicitering af de her kontrolområder.
Det kunne eventuelt også være i forbindelse med det kommende fødevareforlig, hvem ved?
Liberal Alliance støtter det konkrete forslag her, og jeg er blevet bedt om at hilse fra Dansk Folkepartis ordfører og meddele, at de også støtter lovforslaget.
Tak for ordet.
Mette Thiesen (DF), 2023-10-12:
Det her lovforslag er jo en blanding, hvor man har blandet to, synes jeg, meget mærkelige ingredienser, altså en ting omkring medicin og så en anden ting omkring transport af syge.
Jeg er jo sådan set enig med fru Kirsten Normann Andersen, som tidligere sagde, at det var lidt af en uskik, at man blandede de her ting sammen i det her lovforslag, men lad nu det ligge.
Jeg har faktisk stillet en del spørgsmål i forhold til Medicinrådets praksis, og jeg vil gerne have en evaluering af deres praksis.
For vi kan jo se, at vi i Danmark er langt mere restriktive i forhold til medicinpræparater, end de er i mange af de andre lande, som vi normalt sammenligner os med, eksempelvis Tyskland.
Så det var også mere til Liberal Alliances ordfører: Jeg har allerede stillet nogle spørgsmål, og lad os endelig fortsætte det gode samarbejde, også på det her område.
Vi er i Dansk Folkeparti også meget optagede af, at det også kan blive nemmere for lægerne at se det, hvis der eksempelvis er nogle lægemidler, som er i restordre, sådan at man ikke udskriver et præparat, som patienten ikke kan få, og som vedkommende så må tilbage til lægen for at få.
For det er meget, meget bøvlet, og når vi sammenligner os med de andre lande, som vi normalt sammenligner os med, ser det også ud, som om vi i Danmark er langt mere restriktive, og det er bestemt ikke noget, der kommer patienterne til gavn.
Så det skal vi simpelt hen have lavet om på.
Det kæmper vi i hvert fald for i Dansk Folkeparti.
Den anden del af forslaget er det her med at indføre en permanent adgang til at tilbyde transport af patienter fra udlandet.
Der hersker jo ingen tvivl om, at vi i Dansk Folkeparti støtter Ukraine, men når det er sådan en lidt løs formulering, kan jeg da godt blive lidt bekymret over, at man også åbner op for alle mulige andre lande.
»Humanitære katastrofer« er jo en betegnelse, som mange, især på venstrefløjen, sætter på rigtig mange ting, der sker ude i den store verden.
Så vi har i hvert fald en del spørgsmål i udvalgsbehandlingen i forhold til den del, og det kan også være, at det ender med, at vi beder om at få lovforslaget delt op af samme årsag.
Stinus Lindgreen (RV), 2023-10-12:
Mange tak, formand.
Med lovforslaget her ønsker vi at permanentgøre en række gældende muligheder, som vi igennem de seneste år har indført midlertidigt, men nu er det blevet oplagt, at de har en værdi i sig selv, og derfor er det fornuftigt at gøre ordningerne permanente.
For det første skal det være muligt for Lægemiddelstyrelsen i særlige tilfælde at tillade salg og udlevering af lægemidler, der enten ikke har en markedsføringstilladelse i Danmark, eller som bare ikke markedsføres i Danmark, uden at der foreligger en forudgående ansøgning fra en sundhedsperson.
I lovforslaget og i bemærkningerne kan man se, at denne del kan være med til at nedbringe sagsbehandlingstiderne og de pukler, der kan opstå hos Lægemiddelstyrelsen, hvis der skal ligge en selvstændig anmodning, særlig hvis der er tale om lægemidler, som skal anvendes bredt i befolkningen, hvilket vi jo har erfaring med, når man kigger tilbage på de seneste par år.
Så den del er ganske fornuftig.
Den anden del handler om at gøre det muligt for Lægemiddelstyrelsen at overvåge lagerbeholdningen af kritiske lægemidler hos bl.a. landets apoteker og lægemiddelgrossister.
Det er nødvendigt for at kunne overvåge udviklingen i lagerbeholdningen og vurdere risikoen for eventuelle mangelsituationer, og således er det muligt proaktivt at sikre de nødvendige lægemidler, så vi undgår en mangelsituation i den danske befolkning.
Det drejer sig om, at oplysninger om lagerbeholdningen af bestemte lægemidler også skal være tilgængelige for de relevante lægemiddel leverandører .
Det vil betyde, at de enkelte virksomheder langt bedre kan få et billede af lagerstatus over deres egne lægemidler og sikre den bedst mulige forsyning til det danske marked, og det håber vi at ministeren vil se lidt nærmere på.
Men den anden del er også noget, vi bakker op om i Radikale Venstre.
Det tredje element handler om også fremadrettet at sikre muligheden for at transportere patienter og deres nærmeste pårørende til behandling i Danmark, hvis de er i et land, der er ramt af en krise – det være sig krig, naturkatastrofer eller andre alvorlige ulykker, og det bakker vi naturligvis også op om.
Tak for ordet.
Per Larsen (KF), 2023-10-12:
Jeg vil gerne indlede med at sige, at Konservative selvfølgelig kommer til at stemme for det her forslag.
Jeg troede rent faktisk, at der var hjemmel til, at man kunne hente borgere fra andre lande, som var kommet i en situation, hvor de havde behov for sygehusbehandling i Danmark, men det kan jeg så forstå ikke er tilfældet.
Det bliver der så nu, altså en mulighed for, at indenrigs- og sundhedsministeren kan beslutte, at Danmark kan tilbyde transport af patienter og deres nære pårørende til og fra behandling i det danske sundhedsvæsen fra lande, der befinder sig i en humanitær krisesituation på grund af f.eks. større alvorlige ulykker, naturkatastrofer eller andre katastrofer eller krigshandlinger, når det pågældende land anmoder om det.
I forhold til medicindelen giver det selvfølgelig rigtig god mening, at man får et overblik over, hvad der er på lager i Danmark, for det er jo nogle kritiske situationer, som vi somme tider oplever.
Som andre ordførere også har været inde på, er det her bare ét af værktøjerne i kassen, for det løser jo ikke problemet alene.
Jeg tænker i hvert fald tit på, at vi måske også burde gøre os mere uafhængige af andre lande og måske også anmode om, at EU tager nogle skridt, i forhold til at vi har en større sikkerhed for forsyningen af lægemidler i hele EU.
Noget af det, der måske også kunne være med til at løse en del af problemet, er, at man simpelt hen opbygger nogle større lagre af medicin, sådan at man har en længere tidshorisont i forhold til at være sikker på at have råderet over den medicin, der er behov for.
I forhold til den del, der handler om anvendelse af ikke markedsførte lægemidler, kan jeg se, at der i bemærkningerne står noget om, at der ikke pr. automatik er tilskud til den del, så det skal man selvfølgelig have kigget på, sådan at det ikke går ud over patienterne.
Jeg kan også se i høringssvarene, at lægerne gerne vil have en løsning, hvor de får mulighed for i det fælles medicinkortregister at se, hvordan det ser ud.
Det er klart, at det er meget bureaukratisk, hvis det er sådan, at lægen udskriver en recept til en patient på et præparat, som så ikke er på lager nogen steder, for så skal patienten jo typisk til lægen igen og have en ny recept på et andet præparat.
Der er noget bureaukrati omkring det, som er uhensigtsmæssigt.
Så er der også et spørgsmål om, at der, når nogle leverandører løber tør for et præparat, gerne skulle være et overblik over, hvor hurtigt de så kan levere igen.
Samlet set kommer vi, som jeg indledte med at sige, til at stemme for det her forslag.
Louise Brown (LA), 2023-10-12:
Tak for det, formand.
Det giver rigtig god mening at permanentgøre Lægemiddelstyrelsens nuværende mulighed for indblik i lagerbeholdningen af kritiske lægemidler.
Oven i det synes jeg også det er glædeligt, at regeringen nu vil gøre det nemmere, om end det kun er i særlige situationer, at tage medicin i brug, som ellers ikke har markedsføringstilladelse endnu.
Men problemet er dybere end det, og jeg mener også, der er behov for, at vi helt gentænker den her måde, hvorpå vi godkender ny medicin her i landet.
Men det er en anden snak, som jeg håber at kunne tage med ministeren på et senere tidspunkt.
Den del, som omhandler transport af patienter fra andre lande til behandling i Danmark, bakker Liberal Alliance også op om.
Desværre er der jo ikke udsigt til, at krigen i Ukraine stopper foreløbig, og derfor mener vi også, det er nødvendigt at lave en mere permanent løsning, så det gør det muligt også at tilbyde ukrainere transport til behandling her i Danmark.
Så vi bakker op om alle delene af lovforslaget.
Marlene Harpsøe (DD), 2023-10-12:
Tak for det.
I Danmarksdemokraterne stemmer vi for forslaget, fordi det styrker transparensen i lægemiddelforsyningen til det danske marked med henblik på at understøtte forsyningssikkerheden, så vi bl.a. undgår situationer som dem, vi har set, hvor f.eks. mennesker med diabetes, der er afhængige af deres medicin, risikerer at stå i en vanskelig mangelsituation.
Det kan også være patienter, der møder op på apoteket for at få at vide, at deres medicin er i restordre.
I samme boldgade er det positivt, at det bliver lettere at tillade salg eller udlevering af et lægemiddel, der ikke er omfattet af en markedsføringstilladelse i Danmark, når det er sundhedsmæssigt forsvarligt og f.eks. kan afhjælpe de her mangelsituationer.
Samtidig mener vi i Danmarksdemokraterne, at det er positivt, at ministeren får adgang til at beslutte, at Danmark kan tilbyde transport til og fra behandling i det danske sygehusvæsen fra lande, der befinder sig i en humanitær krisesituation, eller som bliver ramt af naturkatastrofer eller krig, så vi fortsat kan bistå f.eks. Ukraine med sundhedsfaglig assistance, hvis der anmodes om det.
Lovforslaget understøtter helt generelt ambitionen om et sundhedsvæsen med borgeren i centrum, og derfor kan vi i Danmarksdemokraterne støtte lovforslaget.